Les mineores dl Fursil  Tl XII secul fova l raion de Col Santa Lizia sun la templa dl Mont de Poure dret conesciù per na veina minerala de fer dret enredoula y de bona cualité. De chesta rejona l document plu vedl dl paisc de Col Santa Lùzia: l imperadour Fidrì I Barbarossa ti sourandova con decret dl 5 de setember 1177 la mineora a la claustra de Neustift che ti la lasciova ca al vescul de Persenon. Per merit dla bona cualité dl fer (n acel dret adaté per la produzion de ermes) y la posizion al confin dles mineores anter l  vescovat de Persenon y la Republica Aunejiana, rompìvel mindicé fora veres y stritoc. Dl 1337 ti éseles vegnudes zedudes ai signours agordins de Guadagnin Avoscan y dedò a Rizzardo de Camino che tolova su aunejians y ciadorins a laoré. Per regolé l'assunzion él intervegnù dl 1369 l capitan dl vescul da Persenon dl Ciastel de Andrac, Conrad v. Stuck, stabilin che demé minadours aunejians y dl vescul fova benvedus da trames les pertes. La mineora y i bosc tres plu rers (al jiva debujegn de n grum de legna per  fonde l fer) fova gauja de stritaries zenza fin. Dl 1479 à i ciadorins taché fuech a Pian de Col, na vila de Col Santa Lùzia. Ma ence anter l vescul de Persenon y la claustra de Neustift se stritòven al pont che dl 1490 àl enfinamai messù entervegnì l papa Inozenz per ti reconfermé i privilegs a la claustra de Neustift.    La mineora à enredù l plu entourn al 1600 do che an ova daurì su 4 galaries con enjigns per tré fora 10.000 condles de mineral al dì, material assé per 9 fourns, 8 aunejians y 1  dl vescul che fova loghé empruma dlongia l ciastel de Andrac, ma che à spo messù vegnì trapiné per mancianza de legnam dl 1558 a Arparora y dedò a Al Furn a Picolin tla Val Badia. La merscia dl fer fova l agnel, simbol vescovil de Persenon. L vescul en ova truep dancialà da chestes mineores, puech endere l paisc de Col Santa Lùzia enstes. Les mineores é restedes davertes enfin al 1753 y é spo vegnudes daurides danuef dl 1837 per na curta spana y endò entratant l temp fascist dal 1938-1943, dal rejim che  somiova de autarchia dla Talia. Dl 1945 les àn sclutes definitivamenter. Encuei romàgnel demé plu n valgunes fusties storiches y pro chestes auda ence l Ciastel de Andrac, zacan senta aminitrativa dl capitan metù dal vescul de Persenon, la Cesa de Jan y la vedla "streda dla Vena" che coliova les mineores con i fourns a Andrac.